Ir-Regolament tal-Kummissjoni (KE) Nru 1358/2003
tal-31 ta' Lulju ta' l-2003
li jimplimenta r-Regolament (KE) Nru 437/2003 tal-Parlament Ewropew u tal-Kunsill dwar il-prospetti ta' l-istatistika rigward it-trasport tal-passiġġieri, l-merkanzija u l-posta bl-ajru w li jemenda l-Anness I u II tiegħu
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 437/2003 tal-Parlament Ewropew u tal-Kunsill tas-27 ta' Frar ta' l-2003 dwar l-informazzjoni statistika għal dak li jirrigwarda t-trasport tal-passiġġieri, merkanzija u posta bl-ajru [1], u b'mod partikulari l-Artikolu 10 tiegħu,
Billi:
(1) In konformità ma' l-Artikolu 10 tar-Regolament (KE) Nru 437/2003, il-Kummissjoni għandha tistabbilixxi l-arranġamenti għall-implimentazzjoni ta' dak ir-Regolament.
(2) Hemm lok li tkun stabbilita l-lista ta' l-ajruporti tal-Komunità, barra minn dawk li għandhom traffiku kummerċjali okkażjonali, u d-derogi li għandhom ikunu provduti.
(3) Huwa neċessarju li jkun definit il-format kif id-data għandha tkun mibgħuta, b'dettal suffiċjenti li jassigura li tali informazzjoni tista' tkun proċessata b'mod rapidu u ekonomiku.
(4) Jaqbel li jiġu ffissati il-modalitajiet tat-tixrid tar-riżultati statistiċi.
(5) In konformita' ma' l-ewwel inċiż ta' l-Artikolu 10 tar-Regolament (KE) Nru 437/2003, il-Kummissjoni għandha wkoll taddotta l-ispeċifikazzjonijiet li jidhru fl-Annessi tiegħu.
(6) Hu meħtieġ li jsiru addattamenti fl-istruttura tar-reġistru għat-trasmissjoni ta' l-informazzjoni, il-kodiċi u t-tifsiriet stabbiliti fl-Annessi I u II għar-Regolament (KE) Nru 437/2003
(7) Hemm lok ta' modifika tar-Regolament (KEE) Nru 437/2003 bħala konsegwenza.
(8) Il-miżuri previsti f'dan ir-Regolament jaqblu mal-parir tal-Kumitat tal-Programm Statistiku stabbilit bid-Deċiżjoni tal-Kunsill 89/382/KEE/Euratom [2],
ADDOTTA DAN IR-REGOLAMENT:
Artikolu 1
Għall-finijiet ta' l-Artikolu 3(2), (4) u (5) tar-Regolament (KE) Nru 437/2003, il-lista ta' ajruporti komunitarji, barra minn dawk li għandhom traffiku kummerċjali ta' kultant biss, u d-derogi, huma speċifikati fl-Anness I għal dan ir-Regolament.
Artikolu 2
Għall-finijiet ta' l-Artikolu 7 tar-Regolament (KE) Nru 437/2003, ir-riżultati għandhom jiġu trasmessi skond id-deskrizzjoni ta' l-inkartament tad-data u l-mezz ta' trasmissjoni mfisser fl-Anness II għal dan ir-Regolament.
Artikolu 3
Għall-finijiet ta' l-Artikolu 8(1) tar-Regolament (KE) nru 437/2003, il-Kummissjoni għandha tiddistribwixxi informazzjoni illi ma ġietx mogħtija bħala kunfidenzjali mill-Istati Membri, fuq kwalunkwe mezz u b'kwalunkwe struttura ta' informazzjoni.
Artikolu 4
L-Annessi I u II għar-Regolament (KE) Nru 437/2003 huma sostitwiti permezz tat-test stabbilit fl-Anness III għal dan ir-Regolament.
Artikolu 5
Dan ir-Regolament għandu jidħol fis-seħħ wara l-20 jum mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 31 ta' Lulju ta' l-2003.